**Petro Porošenko** (ukraiņu: *Петро Олексійович Порошенко*, dzimis 1965. gada 26. septembrī) ir Ukrainas politiķis un uzņēmējs. No 2014. gada 7. jūnija līdz 2019. gada 20. maijam bija Ukrainas prezidents. Bijis Ukrainas ārlietu ministrs un ekonomiskās attīstības un tirdzniecības ministrs.

Bērnība un jaunība
------------------

Petro Porošenko dzimis Odesas apgabala pilsētā Bolhradā. Vēlāk pārcēlās uz Vinnicu.

1989. gadā pabeidza Kijivas Valsts universitātes starptautisko attiecību un starptautiskās likumdošanas fakultāti ekonomikas specialitātē.

Uzņēmējdarbība
--------------

Porošenko sāka savu biznesu ar kakao pupiņu tirdzniecību. 1990. gados nopirka vairākas konditorejas fabrikas. 1996. gadā tās apvienoja uzņēmumā *Roshen*, kas ir kļuvis par lielāko konditorejas uzņēmumu Ukrainā. Tā kā *Roshen* ražo galvenokārt šokolādes izstrādājumus, Porošenko ir iesaukts par "šokolādes karali".[*nepieciešama atsauce*]

Petro Porošenko bizness ietver arī vairākus autobūves uzņēmumus (korporācija *Bogdan*), kuģubūves uzņēmumu *Leninska kuznja*, televīzijas kanālu *5 kanal* un citus uzņēmumus.

Politiskā darbība
-----------------

1998. gadā Petro Porošenko tika ievēlēts Augstākajā Radā no Ukrainas sociāldemokrātiskās partijas (apvienotās), kura tajā laikā bija prezidentam Leonīdam Kučmam lojālākā partija. 2000. gadā Porošenko pameta partiju, lai parlamentā dibinātu kreisi centrisku frakciju *Solidarnist'*, kura 2001. gadā pārveidojās par partiju.

2001. gadā Porošenko šķīrās no Kučmas atbalstītājiem, izveidojot parlamenta frakciju *Naša Ukraina*. 2002. gada Radas vēlēšanās *Naša Ukraina* ieguva visvairāk balsu, un Porošenko parlamentā vadīja budžeta komiteju. Petro Porošenko bija viens no tuvākajiem Viktora Juščenko atbalstītājiem. Viņš tiek uzskatīts par lielāko no 2004. gada Oranžās revolūcijas sponsoriem.[*nepieciešama atsauce*]

Pēc Juščenko uzvaras prezidenta vēlēšanās 2004. gadā Petro Porošenko tika iecelts par Nacionālās drošības un aizsardzības padomes sekretāru. 2005. gada septembrī, kad Ukrainas politiķi publiski tika apvainoti korupcijā, prezidents atlaida Porošenko, kā arī ministru kabinetu ar Jūliju Timošenko priekšgalā.

2006. gada parlamenta vēlēšanās Porošenko tika ievēlēts no *Naša Ukraina* bloka. Viņš vadīja finanšu un banku darbības komiteju.
2007. gada februārī Petro Porošenko tika ievēlēts par Ukrainas nacionālās bankas padomes priekšsēdētāju. Šajā amatā viņš bija līdz 2012. gada 26. aprīlim.

2009. gada 9. oktobrī Petro Porošenko kļuva par ārlietu ministru, un 12. oktobrī atkal tika iekļauts Nacionālās drošības un aizsardzības padomē. Porošenko atbalstīja Ukrainas virzību uz NATO. Pēc tam, kad par prezidentu kļuva Viktors Janukovičs, 2010. gada 11. martā Ministru kabinets atkāpās.

2012. gada 23. martā Porošenko kļuva par ekonomiskās attīstības un tirdzniecības ministru. 2012. gada Augstākās Radas vēlēšanās viņš tika ievēlēts par deputātu, tāpēc tika atbrīvots no ministra amata. Neiekļāvās nevienā frakcijā.

Pēc *Forbes* datiem, 2012. gadā Petro Porošenko iekļuva pasaules miljardieru sarakstā, bet Ukrainas oligarhu sarakstā ieņēma astoto vietu.[*nepieciešama atsauce*] 2013. gadā viņa bagātība sasniedza 1,6 miljardus dolāru. 2014. gadā tā samazinājās līdz 1,3 miljardiem USD, bet Ukrainā viņš ir sestais bagātākais.

Eiromaidana laikā Porošenko aktīvi atbalstīja protestētājus pret Janukoviču.
2014. gada 29. martā Petro Porošenko reģistrējās par kandidātu prezidenta ārkārtas vēlēšanām. 25. maijā viņš tika ievēlēts par prezidentu, saņemot vairāk nekā 54 % balsu. 7. jūnijā stājās prezidenta amatā.

Atsauces
--------

1. ↑  Порошенко за год уменьшил капитал на 300 млн долл. - рейтинг Forbes телеканал 112 Украина, 2014-05-29

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Petro Porošenko***.
* Petro Porošenko mājaslapa (ukrainiski)

  


| Politiskie un sabiedriskie amati un pozīcijas |
| --- |
| Priekštecis: **Oleksandrs Turčinovs (p.i.)**  |  **Ukrainas prezidents** 2014. — 2019. | Pēctecis: **Volodimirs Zelenskis**  |
| Priekštecis: **Vladimirs Radčenko**  |  **Ukrainas Nacionālās drošības un aizsardzības padomes sekretārs** 2005. gads | Pēctecis: **Anatolijs Kinahs**  |
| Priekštecis: **Volodomirs Handogijs**  |  **Ukrainas ārlietu ministrs** 2009. — 2010. | Pēctecis: **Kostjantins Griščenko**  |
| Priekštecis: **Andrijs Kļujevs**  |  **Ukrainas ekonomiskās attīstības un tirdzniecības ministrs** 2012. gads | Pēctecis: **Ihors Prasolovs**  |

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 14119388
* LNB: 000293871
* LCCN: n2001089184
* ISNI: 0000 0000 3750 756X
* GND: 116186167X
* BNE: XX5895127

 |

 |